Mann pågrepet etter storstilt politiaksjon
Mannen i 30-årene har blitt jaktet på siden sent tirsdag kveld i forbindelse med trusler om å sprenge Stortinget i luften.Mannen tok en drosje til Lambertseter, og politiet har saumfart store deler av drabantbyen på jakt etter ham. I løpet av natt til onsdag, har politiet konsentrert seg om en boligblokk i Grusveien. - Vi har aksjonert mot en leilighet. En person er pågrepet. Han vil i første omgang bli innbrakt. Vi har akkurat tatt oss inn i leiligheten, sa operasjonsleder Tor Grøttum i Oslo politidistrikt til VG klokken 04.35.Politiet mener de har pågrepet samme mann som ble observert av vitner, men siden det ikke er fastslått opprettholdes vaktholdet ved Stortinget i morgentimene onsdag. - Dette får konsekvenser for trikk og buss. Vi beklager ulempene dette medfører, opplyser politiet. Ved 03.30-tiden evakuerte politiet de som bodde i oppgangen hvor den mistenkte mannen befant seg, samt naboblokkene. Naboene ble evakuert inn i en buss fra Oslo sporveier som er hentet inn til oppdraget.VG var vitne til at flere barnefamilier med små barn ble vekket på nattet, hentet ut av boligblokken og fraktet inn i den røde Sporveisbussen med «Ikke i trafikk» på lysskiltene. De siste barna i boligblokken ble båret ut av sivile politifolk. Klokken 04.15 kjørte bussen med de evakuerte naboene bort fra stedet.Enkelte medier har meldt at også PST har vært på stedet. - Flere politienheter har deltatt i aksjonen, opplyser politiets innsatsleder Lise Dunham. Mannen som ble pågrepet i aksjonen er kjent for politiet tidligere. De undersøker nå om det er samme mann som sent tirsdag kveld observert med det som skal være en skuddsikker vest og en tung bag. Han var da på bussen på vei fra Hønefoss i retning Sandvika i Bærum.I Sandvika skal han ha gått av bussen og hoppet inn i en drosje. Denne ble senere funnet igjen på en adresse på Lambertseter, ikke så langt fra stedet hvor politiet har evakuert en boligblokken. Truslene mot Stotinget gjorde at Oslo politidistrikt sperret av et stort område i Oslo sentrum. Reisende på busser og T-bane ble kontrollert av væpnede politifolk.
En person er pågrepet etter at politiet aksjonerte mot en blokk i Oslo. I forkant ble 41 naboer, flere av dem småbarnsfamilier, evakuert fra blokken.